**EU-guld til Danmarks eneste forsvarsklynge**

CenSec, Danmarks eneste klyngenetværk for virksomheder indenfor forsvarsindustrien er blevet certificeret til guld indenfor det Europæiske Cluster Excellence-system. Guld er den højeste anerkendelse, en europæisk erhvervsklynge kan opnå.

CenSec – Center for Defence, Space & Security, den eneste danske forsvarsklynge, har fået plads i de europæiske klyngers superliga; CenSec er nemlig blevet tildelt det eftertragtede gold label efter en omfattende certificeringsproces, hvor klyngens arbejdsmetoder, økonomi og resultater er blevet gennemgået med en tættekam.

CenSec har 144 medlemmer fordelt over hele Danmark og indenfor meget forskellige arbejdsområder, som eksempelvis avanceret produktion, elektronik- og softwareudvikling samt klassificerede produkter og services. På medlemslisten er også førende danske universiteter og andre videninstitutioner inden for området.

CenSec’s primære opgave er at hjælpe de små og mellemstore virksomheder og videninstitutioner inden for forsvars-, rum- og sikkerhedsindustrien med at opbygge markedsviden, kompetencer og netværk, så de ad den vej kan skabe forretning og innovation.

Ydermere driver CenSec Innovationsnetværket for Sikkerhed, Inno-Sec, hvor der i øjeblikket er seks innovationsprojekter i gang.

Klaus Bolving, der er direktør i CenSec glæder sig over det gode resultat.

* Guldcertificeringen er en kvalitetsstempling af vores arbejde, og for os et bevis på, at den holdindsats og den systematik og metode, der er i vores arbejde, skaber resultater for vores medlemsvirksomheder, hvilket i sidste ende er det, vi er her for.

Certificeringen gør det muligt for klynger at sammenligne sig med andre klynger i Europa, og er en kvalitetsmæssig blåstempling af klyngeorganisationen, som giver større international synlighed samt lettere adgang til national og EU-finansiering af innovationsprojekter.

Processen mod guldcertificeringen måler, hvor god klyngen er til at nå sine mål, og består af to trin. Første trin forestås af to auditorer, som gennemgår klyngens arbejde ud fra 31 forskellige indikatorer.
De to auditorer kommer fra henholdsvis European Cluster Excellence Initiative og fra Cluster Excellence Denmark. Efter deres gennemgang og vurdering af bestået skrives en rapport med deres anbefaling, som bliver sendt til *peer review* hos direktørerne i de nuværende guldklynger i Europa. Disse må dog ikke være fra samme branche eller samme område. Først når direktørerne har givet deres tilladelse, tildeles guldcertificeringen.

CenSec har hovedkontor i Karup og sekretariatet består af syv medarbejdere.
CenSec blev stiftet som et netværk i 2004 og grundlagt som en erhvervsklynge i 2007.
I 2014 og 2018 blev klyngen også godkendt som nationalt innovationsnetværk støttet af Uddannelses- og Forskningsministeriet.

Se mere på [www.censec.dk](http://www.censec.dk) eller kontakt Louise Juel Broch på 52131543 eller louise@censec.dk